CELEX: 62015TN0668
Language: da
Date: 2015-11-18 00:00:00
Title: Sag T-668/15: Sag anlagt den 18. november 2015 — Jema Energy mod Fusion for Energy

25.1.2016   
            
            
               DA
            
            
               Den Europæiske Unions Tidende
            
            
               C 27/71
            
         Sag anlagt den 18. november 2015 — Jema Energy mod Fusion for Energy
   (Sag T-668/15)
   (2016/C 027/90)
   Processprog: spansk
   
      Parter
   
   
      Sagsøger: Jema Energy, S.A. (Lasarte-Oria, Spanien) (ved advokat N. Rey Rey)
   
      Sagsøgt: Det europæiske fællesforetagende for ITER og fusionsenergiudvikling (Fusion for Energy)
   
      Sagsøgerens påstande
   
   
               —
            
            
               Den af Det europæiske fællesforetagende for ITER og fusionsenergiudvikling trufne afgørelse om at afvise Jema Energy’s bud annulleres.
            
         
               —
            
            
               Fusion for Energy tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført tre anbringender.
   
               1.
            
            
               Første anbringende vedrører klarheden af de retsforskrifter, der har fundet anvendelse i sagen, og tilsidesættelse af retssikkerhedsprincippet og princippet om gennemsigtighed.
               
                           —
                        
                        
                           Det anføres i den forbindelse, at betingelserne i denne sag omfatter vage og upræcise begreber, hvorfor sagsøgeren har set sig nødsaget til at anmode sagsøgte om flere afklaringer. Sagsøgeren stillede meget klare spørgsmål uden at give rum for fortolkninger. Helt fra begyndelsen har Fusion for Energy været meget tvetydig og uklar i sine besvarelser.
                        
                     
                           —
                        
                        
                           På grund af udvælgelseskriteriernes tvetydighed i denne procedure og Fusion for Energy’s adfærd over for sagsøgerens spørgsmål og handlinger må retssikkerhedsprincippet og princippet om gennemsigtighed anses for at være blevet tilsidesat.
                        
                     
         
               2.
            
            
               Andet anbringende er baseret på tilsidesættelse af ligebehandlingsprincippet og princippet om lige muligheder mellem ansøgerne under proceduren.
               
                           —
                        
                        
                           Det anføres i den forbindelse, at det i en af de skrivelser, som sagsøgte sendte til sagsøgeren i begyndelsen af proceduren, blev anført, at hvis de fremlagte eksempler ikke opfyldte de tekniske krav, kunne den bydende fremlægge nye eksempler med henblik på fuldt ud at opfylde kravene. På intet tidspunkt blev sagsøgeren oplyst om, at denne ikke opfyldte kravene, hvorved sagsøgeren ikke fik mulighed for at fremlægge andre eksempler. Sagsøgte har i sin begrundelse for ikke at antage Jema Energy’s bud netop anført, at dennes eksempler ikke opfyldte kravene.
                        
                     
         
               3.
            
            
               Tredje anbringende vedrører tilsidesættelse af proportionalitetsprincippet og en unødig begrænsning af konkurrencen.
               
                           —
                        
                        
                           Det anføres i den forbindelse, at udvælgelseskriterierne var for strenge. Fusion for Energy har krævet en henvisning, der opfylder en kombination af tre krav (udgangsspænding, udgangseffekt og strøm), hvilket ikke er nødvendigt og uforholdsmæssigt med henblik på gennemførelsen af projektet. Fusion for Energy har endvidere krævet, at der henvises til et projekt vedrørende strømkilder inden for de sidste fem år, hvilket er endnu et uforholdsmæssigt kriterium, idet de virksomheder, der kan fremlægge henvisninger, der opfylder disse krav, er producenter af frekvensinvertere til højeffektmotorer. Disse virksomheder er typisk store, hvorfor små og mellemstore virksomheder afholder sig fra at deltage.